

**Қазақстан Республикасының Үкіметі мен Америка Құрама Штаттарының Үкіметі арасындағы консулдық артықшылықтар мен иммунитеттер туралы келісімге қол қою туралы**

Қазақстан Республикасы Үкіметінің 2019 жылғы 11 сәуірдегі № 181 қаулысы

      Қазақстан Республикасының Үкіметі **ҚАУЛЫ ЕТЕДІ:**

      1. Қоса беріліп отырған Қазақстан Республикасының Үкіметі мен Америка Құрама Штаттарының Үкіметі арасындағы консулдық артықшылықтар мен иммунитеттер туралы келісімнің жобасы мақұлдансын.

      2. Қазақстан Республикасы Сыртқы істер министрінің орынбасары Ержан Нигматуллаұлы Ашықбаевқа Қазақстан Республикасының Үкіметі мен Америка Құрама Штаттарының Үкіметі арасындағы консулдық артықшылықтар мен иммунитеттер туралы келісімге қағидаттық сипаты жоқ өзгерістер мен толықтырулар енгізуге рұқсат бере отырып, Қазақстан Республикасының Үкіметі атынан қол қоюға өкілеттік берілсін.

      3. Осы қаулы қол қойылған күнінен бастап қолданысқа енгізіледі.

|  |  |
| --- | --- |
|
*Қазақстан Республикасының**Премьер-Министрі*
 |
*А. Мамин*
 |
|

 |

|  |  |
| --- | --- |
|   | Қазақстан РеспубликасыҮкіметінің2019 жылғы 11 сәуірдегі№ 181 қаулысыменмақұлданған |
|   | Жоба |

 **Қазақстан Республикасының Үкіметі мен Америка Құрама Штаттарының Үкіметі арасындағы консулдық артықшылықтар мен иммунитеттер туралы келісім**

      Қазақстан Республикасының Үкіметі мен Америка Құрама Штаттарының Үкіметі (бұдан әрі мәтін бойынша жеке-жеке "Тарап" және бірге "Тараптар" деп аталады):

      консулдық лауазымды адамдар мен консулдық қызметшілер жүргізетін жұмыстың маңыздылығын тани отырып;

      консулдық персонал мүшелері мен олардың отбасы мүшелері үшін күшейтілген қорғау Қазақстан Республикасы мен Америка Құрама Штаттары арасындағы достық қарым-қатынастарды одан әрі нығайтуға ықпал ететініне сенімді бола отырып;

      консулдық мекемелер, консулдық лауазымды адамдар, консулдық қызметшілер мен олардың отбасы мүшелері пайдаланатын қорғауды күшейтуге ниет білдіре отырып;

      мұндай артықшылықтар мен иммунитеттер жекелеген адамдарға емес, консулдық мекемелердің өз мемлекеттері атынан функцияларды тиімді жүзеге асыруын қамтамасыз ету үшін берілетінін атап көрсете отырып;

      төмендегілер туралы келісті:

**1-бап**

**Анықтамалар**

      Осы Келісімнің мақсаттары үшін онда пайдаланылатын терминдер мынадай мағыналарға ие:

      Дипломатиялық қатынастар туралы Вена конвенциясының 1-бабында және Консулдық қатынастар туралы Вена конвенциясының 1-бабында келтірілген анықтамалар осы Келісімге қолданылады.

      "Отбасы мүшесі" - қабылдаушы мемлекетте қалыптасқан практикаға сәйкес ол туралы қабылдаушы мемлекеттің назарына жеткізілген, консулдық лауазымды адам немесе консулдық қызметші отбасының құрамдас бөлігі болып табылатын отбасы мүшесін білдіреді.

**2-бап**

**Консулдық лауазымды адамдардың артықшылықтары мен иммунитеттері**

      Әрбір Тарап екінші Тараптың консулдық лауазымды адамдарына Дипломатиялық қатынастар туралы Вена конвенциясына сәйкес дипломатиялық агенттерге берілетін артықшылықтар мен иммунитеттерге балама болып табылатын артықшылықтар мен иммунитеттер береді.

**3-бап**

**Консулдық қызметшілердің артықшылықтары мен иммунитеттер**

      Әрбір Тарап екінші Тараптың консулдық қызметшілеріне Дипломатиялық қатынастар туралы Вена конвенциясына сәйкес әкімшілік және техникалық персонал мүшелеріне берілетін артықшылықтар мен иммунитеттерге балама болып табылатын артықшылықтар мен иммунитеттерді береді.

**4-бап**

**Консулдық лауазымды адамдардың отбасы мүшелері үшін артықшылықтар мен иммунитеттер**

      Әрбір Тарап екінші Тараптың консулдық лауазымды адамының отбасы мүшелеріне Дипломатиялық қатынастар туралы Вена конвенциясына сәйкес дипломатиялық агенттің отбасының құрамдас бөлігі болып табылатын оның отбасы мүшелеріне берілетін артықшылықтар мен иммунитеттерге балама болатын артықшылықтар мен иммунитеттерді береді.

**5-бап**

**Консулдық қызметшілердің отбасы мүшелері үшін артықшылықтар мен иммунитеттер**

      Тараптар консулдық қызметшінің отбасы мүшелеріне Дипломатиялық қатынастар туралы Вена конвенциясына сәйкес әкімшілік және техникалық персонал отбасының құрамдас бөлігі болып табылатын отбасы мүшелеріне берілетін артықшылықтар мен иммунитеттерге балама болып табылатын артықшылықтар мен иммунитеттер береді.

**6-бап**

**Консулдық мекеме және жылжымайтын мүлік**

      Консулдық мекемелердің үй-жайлары мен мүлкі, оның ішінде көлік құралдары Дипломатиялық қатынастар туралы Вена конвенциясының 22-бабына сәйкес дипломатиялық өкілдіктер сияқты қорғалады.

**7-бап**

**Қолданылу аясы**

      Осы Келісімде көзделген қорғау болу мемлекетінің азаматтары болып табылатын немесе болу мемлекетінде тұрақты тұратын адамдарға қолданылмайды.

**8-бап**

**Бас тарту**

      Осы Келісімге сәйкес берілетін кез келген иммунитетті немесе қол сұғылмаушылықты жіберуші мемлекет тоқтатуы мүмкін. Кез келген бас тарту әрқашан анық көрсетілуі тиіс.

**9-бап**

**Визалар**

      Әрбір Тарап екінші Тараптың дипломатиялық және консулдық персоналы үшін визаны ресімдеу және беру кезінде діни сенімі немесе этникалық шығу тегі негізінде кемсітпеуге міндеттенеді.

**10-бап**
**Консулдық қатынастар бойынша Вена конвенциясымен өзара іс-қимыл**

      Консулдық қатынастар туралы Вена конвенциясының 73-бабына сәйкес осы Келісім аталған Конвенцияның ережелерін толықтырады және күшейтеді. Осы Келісімнің ережелері және бұрын күшіне енген кез келген келісімдер рет-ретімен қолданылады. Алшақтықтар болған жағдайда жіберуші мемлекет үшін неғұрлым қолайлы болып табылатын ереже қолданылады.

      Осы Келісімде ешнәрсе Тараптардың кез келгенінің өз мемлекеттері қатысушылары болып табылатын кез келген басқа халықаралық шарт бойынша құқықтарын немесе міндеттемелерін қозғамайды.

**11-бап**
**Өзгерістер мен толықтырулар**

      Тараптардың өзара келісуі бойынша осы Келісімге кез келген уақытта өзгерістер мен толықтырулар енгізілуі мүмкін.

**12-бап**
**Күшіне енуі және қолданысын тоқтату**

      Осы Келісім Қазақстан Республикасы Үкіметінің осы Келісімнің күшіне енуі үшін қажетті мемлекетішілік рәсімдерді орындағаны туралы жазбаша хабарламаны Америка Құрама Штаттарының Үкіметі дипломатиялық арналар арқылы алған күннен бастап күшіне енеді.

      Осы Келісім белгіленбеген мерзімге жасалады. Тараптардың әрқайсысы екінші Тарапқа дипломатиялық арналар арқылы жазбаша хабарлама жібере отырып, осы Келісімнің қолданысын кез келген уақытта тоқтатуы мүмкін. Осы Келісім осындай хабарлама алынған күннен бастап он екі ай өткен соң өз қолданысын тоқтатады.

      2019 жылғы "\_\_"\_\_\_\_\_\_\_\_ \_\_\_\_\_\_\_\_\_\_\_ қаласында қазақ және ағылшын тілдерінде екі данада жасалды әрі екі мәтін де бірдей теңтүпнұсқалы болып табылады.

|  |  |
| --- | --- |
|
*Қазақстан Республикасының*
 |
*Америка Құрама Штаттарының*
 |
|
*Үкіметі үшін*
 |
*Үкіметі үшін*
 |

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК